B4-1194/95

Ψήφισμα σχετικά με την Τέταρτη Παγκόσμια Διάσκεψη για τις Γυναίκες στο Πεκίνο: ισότητα, ανάπτυξη και ειρήνη

Το Ευρωπαϊκό Κοινοβούλιο,

- έχοντας υπόψη την Οικουμενική Διακήρηξη των ΗΕ για τα δικαιώματα του ανθρώπου (10 Δεκεμβρίου 1948),

- έχοντας υπόψη τη Σύμβαση των ΗΕ για τα πολιτικά δικαιώματα των γυναικών (31 Μαρτίου 1953),

- έχοντας υπόψη τη Σύμβαση των ΗΕ για την εξάλειψη κάθε μορφής διακρίσεων σε βάρος των γυναικών (CΕDΑW) της 18ης Δεκεμβρίου 1979,

- έχοντας υπόψη το ψήφισμά του της 11 Ιουνίου 1986 σχετικά με τα αποτελέσματα της Διάσκεψης των ΗΕ με την ολοκλήρωση της δεκαετίας των γυναικών (1975- 1985), που διεξήχθη στο Ναϊρόμπι (15-26 Ιουλίου 1985) ((ΕΕ C 176 της 14.7.1986, σελ. 64)),

- έχοντας υπόψη το έγγραφο εργασίας της Επιτροπής για τη συμμετοχή της Ευρωπαϊκής Ένωσης στην Τέταρτη Παγκόσμια Συνδιάσκεψη για τις Γυναίκες: «Δράση για ισότητα, ανάπτυξη και ειρήνη» (CΟΜ(95)0221),

- έχοντας υπόψη το ψήφισμα της 15ης Ιουνίου 1995 για την Τέταρτη Παγκόσμια Συνδιάσκεψη για τις Γυναίκες στο Πεκίνο: ισότητα, ανάπτυξη και ειρήνη ((ΣΠ της ημερομηνίας αυτής, Μέρος ΙΙ, σημείο 8)),

- έχοντας υπόψη την τελική διακήρυξη και την πλατφόρμα δράσης της Τέταρτης Παγκόσμιας Συνδιάσκεψης για τις Γυναίκες (15 Σεπτεμβρίου 1995),

Α. λαμβάνοντας υπόψη ότι τα δικαιώματα των γυναικών και των παιδιών αποτελούν αναπόσπαστο, αναπαλλοτρίωτο και αναφαίρετο τμήμα των οικουμενικών ανθρωπίνων δικαιωμάτων,

Β. λαμβάνοντας υπόψη ότι η ενίσχυση της δύναμης των γυναικών είναι ένας κρίσιμος παράγων για την εξάλειψη της φτώχειας, που αποτελεί ένα μόνιμο και εντεινόμενο βάρος για τις γυναίκες,

Γ. λαμβάνοντας υπόψη ότι η οικονομική ανεξαρτησία των γυναικών είναι ζωτικής σημασίας για την επίτευξη πραγματικής ισότητας,

Δ. λαμβάνοντας υπόψη ότι είναι σημαντικό να συνεχισθεί και να συντονισθεί κατά τρόπο ενεργό η ολοκλήρωση των πολιτικών για την ισότητα και τις ίσες ευκαιρίες ώστε να υπάρξει μία πτυχή με βάση το φύλο σε όλες τις νομοθετικές πολιτικές, τα προγράμματα και τις διαρθρώσεις,

Ε. έχοντας επίγνωση της ανάγκης για λήψη συγκεκριμένων μέτρων ώστε να διασφαλισθεί η ίση πρόσβαση των γυναικών στην πλήρη συμμετοχή τους στις δομές εξουσίας και στη διαδικασία λήψης αποφάσεων,

1. εκφράζει την ικανοποίησή του με το κείμενο που εγκρίθηκε στην πλατφόρμα δράσης, ιδίως στα τμήματα που αναφέρονται στα ανθρώπινα δικαιώματα, τα σεξουαλικά δικαιώματα, την σωματεμπορία γυναικών, την άσκηση βίας κατά των γυναικών, τους νέους και πρόσθετους πόρους, τα δικαιώματα κληρονομιάς και τα γονικά δικαιώματα και τις ευθύνες[semigr ]

2. χαιρετίζει την μνεία που περιέχει η πλατφόρμα δράσης στην ελευθερία απόφασης και την ευθύνη για θέματα που έχουν σχέση με τη σεξουαλικότητα, τον πλήρη σεβασμό της ακεραιότητας του ατόμου και την ισότητα στις σχέσεις ανδρών και γυναικών στον τομέα των σεξουαλικών σχέσεων και της αναπαραγωγής[semigr ] την αναγνώριση του δικαιώματος των κοριτσιών για ιδιωτική ζωή και εμπιστευτικότητα, καθώς και την ευθύνη των γονέων για την παροχή υποστήριξης και καθοδήγησης[semigr ]

3. χαιρετίζει την αναγνώριση του βιασμού και της βίαιης εγκυμοσύνης εν καιρώ πολέμου, ως εγκλημάτων πολέμου[semigr ]

4. χαιρετίζει την καταδίκη της παγκόσμιας σωματεμπορίας γυναικών και την έκκληση για διεθνή συνεργασία και για τιμωρία των υπευθύνων[semigr ]

5. υποστηρίζει το αίτημα για κύρωση της CΕDΑW και για άρση των επιφυλάξεων που υπονομεύουν την Σύμβαση αυτή[semigr ]

6. εκφράζει την πλήρη υποστήριξή του στη δέσμευση που ανέλαβε η πλατφόρμα όσον αφορά την έννοια της ισότητας μεταξύ ανδρών και γυναικών[semigr ]

7. εκφράζει την ικανοποίησή του για το συμβιβασμό σύμφωνα με τον οποίο οι γυναίκες θα πρέπει να συμμετάσχουν στον προγραμματισμό και την εκτέλεση όλων των σχεδίων και προγραμμάτων στον τομέα της συνεργασίας για την ανάπτυξη[semigr ]

8. υπογραμμίζει τη σημασία της κοινοβουλευτικής ημερίδας της Παγκόσμιας Διάσκεψης για τις Γυναίκες, κατά την οποία 500 εκλεγμένοι κοινοβουλευτικοί και των δύο φύλων προσέδωσαν δημοκρατική νομιμότητα στις συζητήσεις[semigr ]

9. χαιρετίζει τη διεθνή αποδοχή για την ανάληψη θετικής δράσης ως διαρθρωτικό μέτρο προκειμένου να παρασχεθεί στις γυναίκες ίση πρόσβαση στην απασχόληση και τη διαδικασία λήψης οικονομικών αποφάσεων[semigr ]

10. χαιρετίζει την αναγνώριση της ανάληψης θετικής δράσης, μεταξύ άλλων υπό μορφή ποσοστώσεων, ως μέσο για την επίτευξη ίσης συμμετοχής ανδρών και γυναικών στη διαδικασία λήψης αποφάσεων[semigr ]

11. καλεί την Επιτροπή και τα κράτη μέλη να υλοποιήσουν τις αποφάσεις που ελήφθησαν στην πλατφόρμα δράσης και να αναλάβει καταλυτικό ρόλο όσον αφορά τις προσπάθειες για την επίτευξη ισότητας για τις γυναίκες στην πολιτική και οικονομική ζωή, την οικογένεια υπό όλες τις μορφές της και την κοινωνία γενικά[semigr ]

12. χαιρετίζει το γεγονός ότι η Ευρωπαϊκή Ένωση εκφράστηκε ενιαία εξ ονόματος των κρατών μελών[semigr ]

13. εκφράζει ωστόσο τη λύπη του για το γεγονός ότι η ΕΕ αποδέχθηκε την τελική διακήρυξη των Η.Ε. όπου δεν γίνεται καμία αναφορά στα σεξουαλικά δικαιώματα

14. εκφράζει τη λύπη του για τη διαγραφή από την πλατφόρμα δράσης της προστασίας από διακρίσεις που βασίζονται στο σεξουαλικό προσανατολισμό και υποστηρίζει τη θέση που έλαβε η ΕΕ κατά τις διαπραγματεύσεις σχετικά με τη σεξουαλική αυτονομία των γυναικών[semigr ]

15. καλεί την Επιτροπή να διασφαλίσει ότι σε μελλοντικές συνδιασκέψεις τέτοιας φύσεως θα υπάρξει στενότερη συνεργασία με τις χώρες της Κεντρικής και Ανατολικής Ευρώπης και με τις χώρες της Μεσογείου[semigr ]

16. εκφράζει την ικανοποίησή του διότι οι χώρες στις οποίες επικρατούν οι φανατικοί ισλαμικοί, δεν επέτυχαν να επιβάλουν μια αποκλειστικά παραδοσιακή αντίληψη για τους ρόλους των φύλων, και εκφράζει την υποστήριξή του προς το «Ισλαμικό Κοινοβούλιο Γυναικών», το οποίο συνήλθε για πρώτη φορά στο Πεκίνο, ενέκρινε πρόγραμμα για την οικογένεια βασιζόμενο στην ισότητα και εκφράσθηκε σαφώς υπέρ της αρχής της ισότητας[semigr ]

17. υπογραμμίζει την ανάγκη να αυξηθεί η σημασία του ρόλου των αιρετών εκπροσώπων, ιδίως δε των βουλευτών του Ευρωπαϊκού Κοινοβουλίου, καθώς και του ρόλου των ΜΚΟ σε παρεμφερείς συνδιασκέψεις και ζητεί από την Επιτροπή να εξακολουθήσει να υποστηρίζει τη δράση των ΜΚΟ που ασχολούνται με την προώθηση της ισότητας[semigr ]

18. καλεί από την Επιτροπή να ζητήσει από τα ΗΕ να ενισχύσουν τα υπάρχοντα κριτήρια που θα πρέπει να πληρούνται για τη λήψη αποφάσεων σχετικά με το χώρο σύγκλησης μελλοντικών συνδιασκέψεων και να δώσει έμφαση στην από πλευράς της φιλοξενούσας κυβέρνησης συμμόρφωση με τα κριτήρια, στα κριτήρια αυτά να περιλαμβάνονται εγγυημένες αποδεκτές συνθήκες για τις ΜΚΟ και τα ανάπηρα άτομα με ειδικές ανάγκες[semigr ]

19. υπενθυμίζει τις διαμαρτυρίες του για τον τρόπο με τον οποίο οι κινεζικές αρχές χορήγησαν άδειες θεώρησης, καθώς και για την καθυστέρηση ή την άρνηση χορήγησης θεώρησης σε (ανεπιθύμητες) ομάδες, όπως θιβετιανούς πρόσφυγες ή άλλους αιτούντες, και καλεί την Επιτροπή και τα κράτη μέλη να μεταφέρουν την αποδοκιμασία τους για τη συγκεκριμένη πολιτική θεωρήσεων κατά τις μελλοντικές τους επαφές με την Κίνα[semigr ]

20. αναθέτει στην αρμόδια επιτροπή του να παρακολουθήσει εκ του σύνεγγυς την υλοποίηση των πρακτικών αυτών που περιλαμβάνονται στην πλατφόρμα δράσης[semigr ]

21. εκφράζει τη λύπη του για το γεγονός ότι δεν υπάρχουν χρονοδιαγράμματα στην πλατφόρμα δράσης όσον αφορά την υλοποίηση των προτεινομένων μέτρων[semigr ]

22. καλεί την Επιτροπή και το Συμβούλιο της ΕΕ να δηλώσουν τις προθέσεις τους ως προς την άποψη αυτή και να διαθέσουν τους αναγκαίους πόρους για την υλοποίηση των απαιτήσεων αυτών ιδίως στο πλαίσιο του 4ου προγράμματος δράσης[semigr ]

23. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τις κυβερνήσεις των κρατών μελών και τον Γενικό Γραμματέα των ΗΕ.